《赠张玉田》
元代·仇远

秦川公子谪仙人，布袍落魄余一身。
锦囊香歇玉箫断，庾郎白发徒伤春。
金台掉头不肯住，欲把钓竿东海去。
故乡入梦忽归来，井邑依依铁炉步。
碧池槐叶玄都桃，眼空旧雨秋萧颾。
太湖风月数万顷，扁舟乘兴寻三高。
西北高楼一杯酒，与子长歌折杨柳。
江山信美盍便留，莼菜鲈鱼随处有。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。